(2) ปัจจัยความเสี่ยง

ความเสี่ยงด้านธุรกิจถ่านหิน

ในปี 2554 บริษัท ลานนารีซอร์สเซส จำกัด (มหาชน)
และบริษัทในเครือได้มีการประเมินและบริหารความเสี่ยงเพื่อป้องกันและลดผลกระทบที่อาจจะเกิดขึ้นดังต่อไปนี้

1.  ความเสี่ยงในการทำเหมืองและจัดหาถ่านหิน : บริษัทฯ
    ดำเนินการให้มีการสำรวจเพื่อประเมินปริมาณสำรองและคุณภาพของแหล่งถ่านหินอย่างละเอียดถี่ถ้วนเพื่อให้มั่นใจว่ามีปริมาณถ่านหินสำรองเพียงพอต่อการทำเหมืองและนำข้อมูลจากผลการสำรวจมาใช้เป็นข้อมูลพื้นฐานในการออกแบบและวางแผนการทำเหมือง
    (MINE MASTER PLAN)
    ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
    ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
    โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
    ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
    ดังนั้นเพื่อเป็นการลดความเสี่ยงดังกล่าวบริษัทฯ
    จึงได้กำหนดให้ฝ่ายผลิตจัดเก็บสต๊อคถ่านหินสำเร็จรูปไว้ให้เพียงพอต่อการจำหน่ายตลอดเวลา
    โดยจะต้องมีสต๊อคถ่านหินสำเร็จรูปขั้นต่ำในปริมาณที่เพียงพอเพื่อจำหน่ายได้ไม่น้อยกว่า 1
    เดือนขึ้นไป

สำหรับการจัดซื้อจัดหาถ่านหินจากบุคคลอื่นเข้ามาจำหน่ายในประเทศ
ซึ่งอาจจะต้องมีการจ่ายค่าถ่านหินล่วงหน้าบางส่วนนั้น
เพื่อเป็นการป้องกันความเสี่ยงในกรณีที่ผู้ขายไม่สามารถส่งมอบถ่านหินได้ตามสัญญา บริษัทฯ
ได้กำหนดให้คัดเลือกและจัดซื้อถ่านหินจากผู้ขายที่มีฐานะการเงินและผลประกอบการเป็นที่น่าเชื่อถือเท่านั้น
ในกรณีที่จะต้องจัดซื้อถ่านหินอย่างต่อเนื่องก็ได้กำหนดให้มีการวางหลักประกันการปฏิบัติตามสัญญาเป็นแต่ละรายแต่ละกรณีไปรวมทั้งมีการตั้งสำรองเผื่อหนี้สงสัยจะสูญไว้ในบัญชีเพื่อไม่ให้มีผลกระทบต่องบการเงินในอนาคตหากผู้ขายไม่สามารถปฏิบัติตามสัญญาซื้อขายถ่านหินได้

2.  ความเสี่ยงจากความผันผวนของราคาถ่านหิน :
    ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
    บริษัทฯ จึงได้กำหนดนโยบายให้ทำสัญญาขายถ่านหินล่วงหน้าส่วนหนึ่ง
    โดยจะพยายามเสนอขายในช่วงที่เห็นว่าถ่านหินมีราคาปรับตัวสูงขึ้นโดยเปรียบเทียบกับสถิติการเคลื่อนไหวของราคาถ่านหินในอดีตที่ผ่านมา
    โดยบริษัทฯ จะติดตามแนวโน้มของราคาถ่านหินอย่างใกล้ชิดตลอดเวลา
    รวมทั้งพิจารณาซื้อเครื่องมือประกันความเสี่ยงหรือใช้วิธีการอื่นๆ ควบคู่กันไปด้วย
    ทั้งนี้ขึ้นอยู่กับความเหมาะสมและสถานการณ์ตลาดถ่านหินที่คาดว่าจะเกิดขึ้นในอนาคต

3.  ความเสี่ยงจากการพึ่งพิงการขายถ่านหินให้ลูกค้ารายใหญ่ : บริษัทฯ
    ขายถ่านหินให้บริษัทปูนซีเมนต์นครหลวง จำกัด (มหาชน) (SCCC)
    ซึ่งเป็นผู้ผลิตปูนซีเมนต์รายใหญ่เป็นอันดับสองของประเทศไทยคิดเป็นร้อยละ 8.86
    ของรายได้จากการขายถ่านหินในปี 2554 โดย SCCC เป็นผู้ถือหุ้นรายใหญ่ที่สุดของบริษัทฯ
    คิดเป็นร้อยละ 44.99 ของทุนชำระแล้ว โดย SCCC ได้ร่วมจัดตั้งบริษัท ลานนารีซอร์สเซส
    จำกัด (มหาชน) ตั้งแต่ปี 2528 เพื่อจัดหาถ่านหินมาป้อนให้กับ SCCC เนื่องจาก SCCC
    จะต้องใช้ถ่านหินเป็นเชื้อเพลิงหลักในการผลิตปูนซีเมนต์ทุกปี ซึ่งมีการติดต่อซื้อขายกันมากว่า
    27 ปีแล้ว ฉะนั้นความเสี่ยงที่ SCCC จะไม่ซื้อถ่านหินจากบริษัทฯ มีอยู่น้อยมากและหาก SCCC
    ไม่ซื้อถ่านหินจากบริษัทฯ บริษัทฯ ก็สามารถจำหน่ายถ่านหินให้กับผู้ประกอบการรายอื่นได้
    เนื่องจากถ่านหินยังมีราคาถูกกว่าเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับอยู่แล้วหากมีปัญหาดังกล่าวเกิดขึ้น

4.  ความเสี่ยงเนื่องจากลูกค้าไม่ชำระหนี้ค่าถ่านหิน :
    การขายถ่านหินโดยส่วนใหญ่จะขายเป็นเงินเชื่อ ซึ่งบริษัทฯ
    จะให้สินเชื่อเฉพาะลูกค้าที่มีคุณภาพเท่านั้น ทั้งนี้บริษัทฯ
    ได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
    นอกจากนั้นบริษัทฯ
    ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากอายุหนี้ที่คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น

5.  ความเสี่ยงด้านสินค้าทดแทน : แม้ว่าในรอบปี 2554
    ราคาถ่านหินจะมีความผันผวนขึ้นลงค่อนข้างมากแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
    น้ำมันเตา น้ำมันดีเซล
    และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ที่ต่ำมาก

6.  ความเสี่ยงด้านการเปลี่ยนแปลงปริมาณสำรองถ่านหิน :
    เพื่อลดความเสี่ยงจากการลดลงของปริมาณสำรองถ่านหิน บริษัทฯ
    มีนโยบายที่จะจัดซื้อจัดหาแหล่งถ่านหินแหล่งใหม่เพิ่มเติมเพื่อชดเชยปริมาณถ่านหินที่ใช้ไปในแต่ละปีอยู่ตลอดเวลา
    นอกจากนั้นบริษัทฯ
    ยังได้จัดสรรงบประมาณในการสำรวจเพิ่มเติมภายในเขตพื้นที่สัมปทานที่มีอยู่แล้ว 46,030
    HECTARES (287,687.50 ไร่)
    เพื่อให้ครอบคลุมพื้นที่ทั้งหมดที่มีอยู่ภายในเขตสัมปทานทั้งสองแหล่งที่ยังสำรวจไม่แล้วเสร็จ
    (PT. LANNA HARITA INDONESIA, PT SINGLURUS PRATAMA)
    อยู่ตลอดมาและอย่างต่อเนื่องเป็นประจำทุกปี โดยในปี 2554 บริษัทฯยังได้ว่าจ้างบริษัท SRK
    CONSULTING (UK) LIMITED
    ซึ่งเป็นบริษัทที่ปรึกษาชั้นนำด้านการทำเหมืองและประเมินปริมาณสำรองของแหล่งแร่ให้ทำหน้าที่ตรวจสอบผลการเจาะสำรวจและการประเมินปริมาณ
    ถ่านหินสำรองของบริษัทในเครือในประเทศอินโดนีเซีย
    รวมทั้งให้คำแนะนำด้านการวางแผนและพัฒนาระบบและขั้นตอนการเจาะสำรวจเพื่อให้ผลการประเมินปริมาณสำรองเป็นไปตามมาตรฐานของ
    “THE 2004 AUSTRALASIAN CODE OF REPORTING OF EXPLORATION RESULTS,
    MINERAL RESOURCES AND ORE RESERVES (THE JORC CODE) AS PUBLISHED BY
    THE JOINT ORE RESERVES COMMITTEE OF THE AUSTRALASIAN INSITUTE OF
    MINING AND METALLURGY, AUSTRALIAN INSTITUTE OF GEOSCIENTISTS AND
    MINERALS COUNCIL OF AUSTRALIA” ซึ่งเป็นมาตรฐานสากลที่ยอมรับกันทั่วโลก
    ตลอดไปจนถึงการศึกษาและประเมินประสิทธิภาพของการวางแผนและการจัดการด้านการทำเหมือง
    (OPERATIONAL AUDIT)
    เพื่อให้มั่นใจว่าการออกแบบการทำเหมืองและขั้นตอนการผลิตที่ดำเนินการอยู่ถูกต้องและเหมาะสมกับสภาพภูมิประเทศและลักษณะการวางตัวของแหล่งแร่เพื่อเป็นหลักประกันว่าการดำเนินงานทุกขั้นตอนการผลิตเป็นไปตามมาตรฐานสากลและมีประสิทธิภาพสูงสุด

7.  ความเสี่ยงจากการดำเนินงานของผู้รับจ้างทำเหมือง : บริษัทฯ
    ใช้วิธีการว่าจ้างผู้รับเหมาในการทำเหมืองถ่านหิน
    ดังนั้นหากผู้รับเหมาไม่สามารถดำเนินงานได้ตามแผนงานที่ให้ไว้กับบริษัทฯ
    อันเนื่องจากปัญหาต่างๆ เช่น การจัดซื้อจัดหาเครื่องจักรไม่เป็นไปตามกำหนด
    หรือการซ่อมบำรุงไม่ได้มาตรฐาน
    เหตุดังกล่าวย่อมส่งผลกระทบต่อการผลิตและการจำหน่ายถ่านหินของบริษัทฯ
    ฉะนั้นเพื่อป้องกันความเสี่ยงในเรื่องนี้ บริษัทฯ
    จึงได้คัดเลือกเฉพาะผู้รับเหมาที่มีความน่าเชื่อถือ มีประสบการณ์และประวัติการทำงานที่ดี
    โดยจะทำสัญญาว่าจ้างอย่างต่ำเป็นเวลาสามปีเพื่อให้มีปริมาณงานมากพอในการจัดหาแหล่งเงินทุนของผู้รับเหมาแต่ละราย

8.  ความเสี่ยงจากภัยธรรมชาติ : ในช่วงปลายปี 2554
    ได้เกิดอุทกภัยขึ้นในหลายจังหวัดของประเทศไทยรวมทั้งจังหวัดพระนครศรีอยุธยาซึ่งเป็นที่ตั้งของศูนย์จำหน่ายถ่านหินอยุธยาของบริษัทฯ
    ส่งผลให้กองสต๊อคถ่านหินและทรัพย์สินของบริษัทฯ
    ถูกน้ำท่วมเสียหายบางส่วนแต่เนื่องจากบริษัทฯ
    ได้เตรียมป้องกันความเสี่ยงไว้ล่วงหน้าโดยได้ทำกรมธรรม์ประกันความเสียหายของสต๊อคสินค้าถ่านหินและทรัพย์สินอื่น
    เช่น อาคาร,เครื่องจักรอุปกรณ์และเครื่องใช้สำนักงาน เป็นต้น ทำให้บริษัทฯ
    ได้รับชดใช้ค่าสินไหมทดแทนจากบริษัทผู้รับประกันภัยคิดเป็นร้อยละ 90
    ของความเสียหายที่เกิดขึ้น และในระหว่างที่เกิดเหตุการณ์น้ำท่วมบริษัทฯ
    ได้ปรับกลยุทธ์การจำหน่ายถ่านหินด้วยการขนส่งถ่านหินจากเรือเดินสมุทรไปส่งให้ลูกค้าโดยตรงโดยไม่ผ่านพื้นที่ที่เกิดอุทกภัยเพื่อมิให้ลูกค้าขาดแคลนเชื้อเพลิงในการผลิต

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) (TAE)
ซึ่งเป็นบริษัทย่อยที่ประกอบธุรกิจผลิตเอทานอลเพื่อใช้ผสมกับน้ำมันเบนซินในอัตราส่วนต่างๆ
เป็นน้ำมันแก๊สโซฮอล์ใช้เป็นเชื้อเพลิงสำหรับรถยนต์ โดยธุรกิจนี้มีปัจจัยเสี่ยงดังนี้

(1) ความเสี่ยงเนื่องจากความไม่แน่นอนของนโยบายรัฐบาลที่ขาดความต่อเนื่องและมักจะเปลี่ยนแปลงเมื่อมีการผลัดเปลี่ยนรัฐบาลใหม่ซึ่งอาจส่งผลให้ผู้ประกอบการไม่สามารถปรับตัวตามการเปลี่ยนแปลงได้ทัน
    แม้จะมีการกำหนดแผนพลังงานทดแทน 15 ปี (พ.ศ. 2551-2565) เป็นวาระแห่งชาติ
    โดยกำหนดเป้าหมายให้มีการใช้เอทานอลเพิ่มขึ้นอย่างต่อเนื่อง
    รวมถึงความพยายามของภาครัฐที่จะปรับเป้าหมายการใช้พลังงานทดแทนให้ได้ 25%
    จากเดิมที่กำหนดไว้ 20%
    แต่ปัจจุบันยังไม่มีการกำหนดมาตรการสนับสนุนที่เป็นรูปธรรมจากภาครัฐออกมารองรับเป้าหมายดังกล่าว
    กอรปกับการประกาศนโยบายลดการเก็บภาษีกองทุนน้ำมันเชื้อเพลิงบางประเภทในช่วงปลายปี
    2554 ยิ่งส่งผลให้ปริมาณความต้องการใช้เอทานอลลดลงไปอีกประมาณ 15%
    ซึ่งความไม่แน่นอนในนโยบายของรัฐบาลทำให้ผู้ประกอบการไม่สามารถกำหนดแนวทางการดำเนินงานที่ชัดเจนเพื่อรองรับนโยบายของรัฐบาลที่จะเกิดขึ้นในอนาคตได้

(2) ความเสี่ยงในเรื่องราคาขายเอทานอล
    รัฐบาลโดยกระทรวงพลังงานได้กำหนดสูตรโครงสร้างราคาเอทานอลแบบ COST PLUS
    โดยอ้างอิงกับราคากากน้ำตาลและราคามันสำปะหลังซึ่งเป็นวัตถุดิบหลักที่ใช้ในการผลิตเอทานอลซึ่งที่ผ่านมาวัตถุดิบดังกล่าวมีราคาผันผวนอย่างมากเนื่องจากเป็นผลิตผลทางการเกษตรที่มีความไม่แน่นอนด้านอุปสงค์และอุปทานค่อนข้างสูงแต่ไม่มีการควบคุมราคาจำหน่ายเอทานอลแต่อย่างใดเป็นผลให้ราคาเอทานอลที่มีการซื้อขายกันจริงขึ้นอยู่กับการตกลงระหว่างผู้ซื้อและผู้ขายเป็นสำคัญซึ่งปัจจุบันจะใช้วิธีประมูลราคาแข่งขันกันเป็นส่วนใหญ่และในภาวะที่เอทานอลล้นตลาดในปัจจุบันทำให้อำนาจการต่อรองราคาเป็นของผู้ซื้อ
    TAE ได้คำนึงถึงปัจจัยเสี่ยงดังกล่าวจึงได้ลงทุนก่อสร้างโรงงานผลิตเอทานอลสายการผลิตที่ 2
    ให้สามารถใช้วัตถุดิบได้หลากหลายทั้งประเภทแป้งและน้ำตาล
    ทั้งนี้เพื่อเพิ่มความคล่องตัวในการบริหารจัดการวัตถุดิบให้มีต้นทุนต่ำที่สุดและเพิ่มขีดความสามารถในการแข่งขันด้านการตลาดให้มีประสิทธิภาพมากยิ่งขึ้น

(3) ความเสี่ยงด้านการตลาด ความต้องการใช้เอทานอลในปี 2554 ไม่แตกต่างจากปี 2553
    โดยมีความต้องการใช้เอทานอลประมาณ 1.2 ล้านลิตรต่อวัน แต่มีแนวโน้มลดลงในช่วงปลายปี
    2554
    ซึ่งเป็นผลมาจากนโยบายรัฐบาลที่ประกาศลดการเก็บภาษีกองทุนน้ำมันเชื้อเพลิงบางประเภท
    ในขณะที่กำลังการผลิตเอทานอลของผู้ประกอบการทุกราย ณ วันสิ้นปี 2554 มีทั้งสิ้นประมาณ 3
    ล้านลิตรต่อวัน คาดว่าในปี 2555 จะมีกำลังการผลิตเอทานอลเพิ่มขึ้นอีกประมาณ 2
    ล้านลิตรต่อวัน ทำให้มีกำลังการผลิตเอทานอลรวมทั้งสิ้นประมาณ 5 ล้านลิตรต่อวัน
    แม้รัฐบาลมีนโยบายยกเลิกการจำหน่ายน้ำมันเบนซิน 91 ตั้งแต่วันที่ 1 ตุลาคม 2555
    เป็นต้นไปแต่ความต้องการใช้เอทานอลสูงสุดคงไม่เกิน 2
    ล้านลิตรต่อวันทำให้เกิดอุปทานเอทานอลล้นตลาด (EXCESS SUPPLY) ด้วยเหตุนี้ TAE
    จึงได้เตรียมลดความเสี่ยงด้วยการส่งออกเอทานอลเกรดอุตสาหกรรมซึ่งเป็นผลิตภัณฑ์จากโรงงานผลิตเอทานอลสายการผลิตที่
    2
    ไปจำหน่ายยังต่างประเทศและศึกษาความเป็นไปได้ในโครงการลงทุนผลิตสารอนุพันธ์ของเอทานอลที่มีศักยภาพสูงเพื่อขยายธุรกิจไปยังอุตสาหกรรมต่อเนื่องในอนาคต

ความเสี่ยงทางการเงิน

(1) ความเสี่ยงเกี่ยวกับเงินกู้ : บริษัทฯ
    และบริษัทในเครือมีการบริหารความเสี่ยงเกี่ยวกับเงินกู้ดังนี้

    1.  บริษัท ลานนารีซอร์สเซส จำกัด (มหาชน) ไม่มีการกู้เงินระยะยาวในปี 2554
        โดยจะกู้เงินระยะสั้นเพื่อนำมาใช้เป็นเงินทุนหมุนเวียนในช่วงสั้น ๆ เท่านั้น
        ตามอัตราดอกเบี้ยในท้องตลาดในขณะที่กู้เงินดังกล่าว
        จึงไม่มีความเสี่ยงเนื่องจากการเปลี่ยนแปลงอัตราดอกเบี้ยในระยะยาว
        ทั้งนี้เงินกู้ดังกล่าวข้างต้นไม่มีข้อจำกัดในเรื่องการจ่ายเงินปันผลของบริษัทฯ แต่อย่างใด

    2.  บริษัท ไทยอะโกร เอ็นเนอร์ยี่ จำกัด (มหาชน)
        ซึ่งเป็นบริษัทย่อยมีปัจจัยเสี่ยงเกี่ยวกับเงินกู้ดังนี้

        1.  บริษัทไทย อะโกร เอ็นเนอร์ยี่ จำกัด (มหาชน)
            มีวงเงินสินเชื่อระยะสั้นกับธนาคารพาณิชย์หลายแห่งซึ่ง ณ วันสิ้นปี 2554
            มีเงินกู้ระยะสั้นคงค้าง 563 ล้านบาท
            ซึ่งกู้มาใช้เป็นเงินทุนหมุนเวียนในการจัดซื้อวัตถุดิบเป็นส่วนใหญ่
            โดยกู้เป็นตั๋วสัญญาใช้เงินฉบับละไม่เกิน 3 เดือน อัตราดอกเบี้ยร้อยละ 3.80 –
            6.625 ต่อปี จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนัก
            เนื่องจากเป็นการกู้ยืมเงินช่วงสั้นๆ
            ตามอัตราดอกเบี้ยในท้องตลาดในขณะที่กู้เงินดังกล่าว

        2.  บริษัท ไทยอะโกร เอ็นเนอร์ยี่ จำกัด (มหาชน)
            ได้ทำสัญญากู้เงินระยะยาวเป็นสกุลเงินบาทจากธนาคารพาณิชย์ในประเทศแห่งหนึ่งจำนวน
            900 ล้านบาท มีกำหนด 7 ปี โดยมีระยะเวลาปลอดหนี้ 2
            ปีและผ่อนชำระคืนต้นเงินกู้ 5 ปีๆ ละ 2 งวดๆ ละ 6
            เดือนเพื่อนำมาลงทุนก่อสร้างโรงงานผลิตเอทานอลสายการผลิตที่ 2
            ขนาดกำลังการผลิต 200,000 ลิตรต่อวัน โดยในปี 2554 ได้เบิกถอนเงินกู้ครบ
            900 ล้านบาทแล้ว โดยมีปัจจัยความเสี่ยงที่ต้องคำนึงถึงดังนี้

    1.  อัตราดอกเบี้ยกำหนดไว้เป็นอัตราคงที่ร้อยละ 3.80 ต่อปีในช่วง 2
        ปีแรกและอัตราลอยตัว THBFIX 3 เดือน + 2.10% ต่อปี ในช่วงปีที่ 3 ถึง 7
        ซึ่งอาจจะได้รับผลกระทบจากการเปลี่ยนแปลงอัตราดอกเบี้ยในอนาคต
        โดยจะต้องติดตามแนวโน้มอัตราดอกเบี้ยอย่างใกล้ชิดรวมทั้งใช้เครื่องมือทางการเงินเพื่อลดความเสี่ยงจากอัตราดอกเบี้ยลอยตัวดังกล่าวในอนาคต

    2.  จะต้องดำรงอัตราส่วน DE (DEBT TO EQUITY RATIO) ไม่เกินกว่า 1.5 ต่อ 1
        และดำรงอัตราส่วน DSCR (DEBT SERVICE COVERAGE RATIO) ไม่ต่ำกว่า 1.5
        เท่าต่อ 1 หากบริษัท ไทย อะโกร เอ็นเนอร์ยี่ จำกัด (มหาชน)
        ไม่สามารถดำรงอัตราส่วน DE และ DSCR
        ตามที่เจ้าหนี้กำหนดข้างต้นก็จะต้องเพิ่มทุนจดทะเบียนเพื่อสำรองจ่ายต้นเงินกู้และดอกเบี้ย
        มิฉะนั้นจะผิดสัญญาซึ่งอาจจะมีผลกระทบต่อสภาพคล่องและฐานะทางการเงินของบริษัทฯ
        และบริษัทย่อยดังกล่าว
        ทั้งนี้ได้รับการผ่อนผันจากเจ้าหนี้โดยไม่ต้องดำรงอัตราส่วนตามเกณฑ์ที่กำหนดข้างต้นในช่วงก่อสร้างโรงงานในปี
        2553-2554 ที่ผ่านมา

    3.  บริษัท ลานนารีซอร์สเซส จำกัด (มหาชน) จะต้องดำรงสัดส่วนการถือหุ้นในบริษัท ไทย
        อะโกรเอ็นเนอร์ยี่ จำกัด (มหาชน) ไม่ต่ำกว่าร้อยละ 75
        ของจำนวนหุ้นทั้งหมดก่อนมีการนำหุ้นสามัญเข้าจดทะเบียนในตลาดหลักทรัพย์แห่งประเทศไทย
        และไม่ต่ำกว่าร้อยละ 50
        ของจำนวนหุ้นทั้งหมดหลังจากนำหุ้นสามัญเข้าจดทะเบียนในตลาดหลักทรัพย์แห่งประเทศไทย
        หากไม่สามารถปฏิบัติตามเงื่อนไขดังกล่าวให้ถือว่าภาระหนี้ทั้งหมดถึงกำหนดชำระทันที
        ซึ่งจะมีผลกระทบต่อสภาพคล่องและฐานะทางการเงินของบริษัทย่อยดังกล่าว
        โดยที่ผ่านมายังไม่มีการปฏิบัติผิดเงื่อนไขตามที่กำหนดในสัญญาเงินกู้แต่อย่างใด

(2) ความเสี่ยงเกี่ยวกับเงินลงทุนในต่างประเทศ : บริษัท ลานนารีซอร์สเซส จำกัด (มหาชน)
    มีเงินลงทุนในบริษัทย่อยและบริษัทร่วมในต่างประเทศเป็นสกุลดอลลาร์สิงคโปร์,
    ดอลลาร์สหรัฐอเมริกาและรูเปียะห์อินโดนีเซีย
    ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้ในปัจจุบัน
    หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม

(3) ความเสี่ยงเกี่ยวกับอัตราแลกเปลี่ยนเงินตราต่างประเทศ : บริษัท ลานนารีซอร์สเซส จำกัด
    (มหาชน) มีรายได้จากการขายถ่านหินเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลลาร์สหรัฐอเมริกา
    ในขณะที่บริษัทย่อยในประเทศอินโดนีเซียมีรายได้จากการขายถ่านหินเป็นดอลลาร์สหรัฐอเมริกาแต่ค่าใช้จ่ายในการดำเนินงานจะชำระเป็นดอลลาร์สหรัฐอเมริกาและรูเปียะห์อินโดนีเซีย
    ส่วนบริษัทย่อยและบริษัทร่วมในประเทศสิงคโปร์มีรายได้เป็นดอลลาร์สหรัฐอเมริกา
    แต่ค่าใช้จ่ายดำเนินงานจะชำระเป็นดอลลาร์สหรัฐอเมริกาและดอลลาร์สิงคโปร์ ทำให้บริษัทฯ
    และบริษัทในเครือมีความเสี่ยงเกี่ยวกับอัตราแลกเปลี่ยนเงินตราต่างประเทศตามการเปลี่ยนแปลงค่าเงินสกุลต่างๆ
    ดังกล่าวข้างต้น ซึ่งได้ลดความเสี่ยงโดยการทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลลาร์สหรัฐอเมริกาฝากเข้าบัญชีที่บริษัทฯ
    เปิดไว้กับธนาคารต่างๆ
    เพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    ซึ่งจากการบริหารความเสี่ยงในรอบปี 2554
    ปรากฏว่ามีผลขาดทุนจากอัตราแลกเปลี่ยนเงินตราต่างประเทศตามที่แสดงไว้ในงบการเงินรวมประจำปี
    2554 จำนวน 7.36 ล้านบาท

ปัจจัยอื่นที่มีผลกระทบต่อการตัดสินใจลงทุน

นอกจากรายการดังกล่าวข้างต้นแล้วบริษัทฯ และบริษัทในเครือไม่มีพันธะผูกพันใดๆ
เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
หุ้นกู้หรือตราสารหนี้อย่างอื่นคงค้างทั้งในปัจจุบันและอนาคตตลอดจนไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ